**Saistošo noteikumu projekta paskaidrojuma raksts**

Ar Pašvaldību likumu ir **papildināts pašvaldību saistošo noteikumu paskaidrojuma rakstā iekļaujamās informācijas apmērs un detalizācijas pakāpe**. Ja saskaņā ar likuma “Par pašvaldībām” 43.1 panta pirmo daļu paskaidrojuma rakstā pašvaldība sniedza īsu projekta satura izklāstu, projekta nepieciešamības pamatojumu, informāciju par plānoto projekta ietekmi uz pašvaldības budžetu, uzņēmējdarbības vidi pašvaldības teritorijā, administratīvajām procedūrām un konsultācijām ar privātpersonām, tad saskaņā ar **Pašvaldību likuma 46. panta pirmo daļu**, izstrādājot saistošo noteikumu projektu, tam pievieno paskaidrojuma rakstu ar saistošo noteikumu sākotnējās ietekmes izvērtējumu, kura ietvaros vērtē un **paskaidrojuma rakstā norāda** saistošo noteikumu projekta:

1. mērķi;
2. nepieciešamības pamatojumu, tostarp raksturojot iespējamās alternatīvas, kas neparedz tiesiskā regulējuma izstrādi;
3. fiskālo ietekmi uz pašvaldības budžetu, iekļaujot attiecīgus aprēķinus *(izņemot saistošo noteikumu projektu par pašvaldības nodevām, kam nenorāda plānoto ietekmi uz pašvaldības budžetu)*[[1]](#footnote-1);
4. sociālo ietekmi;
5. ietekmi uz vidi;
6. ietekmi uz iedzīvotāju veselību;
7. ietekmi uz uzņēmējdarbības vidi pašvaldības teritorijā;
8. plānotā regulējuma ietekmi uz konkurenci (aktuālo situāciju, prognozes tirgū un atbilstību brīvai un godīgai konkurencei);
9. ietekmi uz administratīvajām procedūrām un to izmaksām – gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām;
10. ietekmi uz pašvaldības funkcijām un cilvēkresursiem;
11. izpildes nodrošināšanu;
12. prasību un izmaksu samērīgumu pret ieguvumiem, ko sniedz mērķa sasniegšana;
13. izstrādes gaitā veiktās konsultācijas ar privātpersonām un institūcijām *(tostarp saistošo noteikumu projekta publiskās izvērtēšanas laikā saņemtos sabiedrības viedokļus)*[[2]](#footnote-2).

Noteikto paskaidrojuma raksta izstrādes kārtību **nepiemēro** saistošo noteikumu projektam par **pašvaldības budžetu** un saistošo noteikumu projektam **teritorijas plānošanas jomā**, tā kā šiem saistošajiem noteikumiem ir speciālajos likumos – likumā “Par pašvaldību budžetiem” un Teritorijas attīstības plānošanas likumā – noteikta atšķirīga izstrādes kārtība.

Pašvaldību likuma **45. pantā norādīto saistošo noteikumu, par kuru pārkāpšanu var paredzēt administratīvo atbildību**, projekta paskaidrojuma rakstā atbilstoši valstī noteiktajai vienotajai administratīvās atbildības sistēmai jāiekļauj arī pašvaldības sniegts **izvērtējums par administratīvās atbildības noteikšanas nepieciešamību**, tajā skaitā par:

* paredzētajiem administratīvo pārkāpumu sastāviem, piemēram, paredzētā administratīvā pārkāpuma sastāva elementi (darbība vai bezdarbība, par kuru paredzēta administratīvā atbildība);
* nodarījuma aktualitāti, smagumu un attiecināmību uz publiski tiesiskajām attiecībām;
* korespondējošām tiesību normām jeb normatīvā tiesību akta vienībām, par kurās esošā regulējuma neīstenošanu ir noteikta administratīvā atbildība;
* soda veida un apmēra izvēles pamatojumu;
* kompetentās iestādes, kura piemēros sodus, izvēles apsvērumiem;
* saistošo noteikumu, kas noteiks administratīvo atbildību, izvērtējumu citu normatīvo aktu, kas noteic administratīvo atbildību attiecīgajā jomā, kontekstā.

Detalizētu skaidrojumu par to, kas papildus minētajam pašvaldībām būtu jāņem vērā, saistošajos noteikumos paredzot administratīvo atbildību, ir sniegusi **Tieslietu ministrija** 2023. gada 1. februāra vēstulē Nr. 1-17/356, kas tika nosūtīta visām pašvaldībām. Tāpat arī aicinām iepazīties ar administratīvās atbildības noteikšanas pamatprincipiem un apsvērumiem Tieslietu ministrijas sagatavotajā un Ministru kabinetā 2014. gada 22. aprīlī izskatītajā informatīvajā ziņojumā “Nozaru administratīvo pārkāpumu kodifikācijas ieviešanas sistēma”[[3]](#footnote-3) (protokols Nr. 24, 26. §).

Lai būtu uzskatāmāk, kāda informācija turpmāk ir jānorāda paskaidrojuma rakstā, piedāvājam saistošo noteikumu projekta **paskaidrojuma raksta paraugu**, kas var palīdzēt sagatavot paskaidrojuma rakstu *(skatīt zemāk)*.

Papildus par saistošo noteikumu paskaidrojuma rakstā norādāmo informāciju par **veiktajām konsultācijām ar institūcijām** aicinām ņemt vērā, ka pašvaldība jau saistošo noteikumu projekta izstrādes gaitā var lūgt institūcijām sniegt viedokli par atsevišķu saistošo noteikumu normu regulējumu vai saistošajiem noteikumiem kopumā, ja to nosaka normatīvie akti vai pati pašvaldība uzskata to par lietderīgu. Turklāt atsevišķi **likumi vai Ministru kabineta noteikumi paredz pienākumu** pašvaldībai saistošo noteikumu izstrādes gaitā saņemt konkrētu institūciju viedokli par saistošajiem noteikumiem, piemēram:

1. Komercdarbības atbalsta kontroles likuma 10. panta pirmā daļa[[4]](#footnote-4) – Finanšu ministrijas atzinumu;
2. Ministru kabineta 2015. gada 22. decembra noteikumu Nr. 799 “Licencētās makšķerēšanas, vēžošanas un zemūdens medību kārtība” 10. punkts[[5]](#footnote-5) – Zemkopības ministrijas, valsts zinātniskā institūta “Pārtikas drošības, dzīvnieku veselības un vides zinātniskais institūts “BIOR””, Valsts vides dienesta, Dabas aizsardzības pārvaldes, pašvaldības saskaņojumu.

Informācija par konsultācijām un atzinumiem ir norādāma saistošo noteikumu paskaidrojuma rakstā, lai būtu zināms, ka pašvaldība saistošo noteikumu izstrādes gaitā ir saņēmusi kompetento institūciju viedokli, tādējādi nodrošinot saistošo noteikumu satura atbilstību attiecīgās jomas tiesiskajam regulējumam, kā arī lai gūtu pārliecību, ka pašvaldība ir ievērojusi ārējo normatīvo aktu prasības un saņēmusi viedokļus gadījumos, kad tas ir obligāti.

Saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā **publicē pašvaldības oficiālajā tīmekļvietnē sabiedrības viedokļa noskaidrošanai**, paredzot termiņu, kas nav mazāks par **divām nedēļām**.[[6]](#footnote-6)

***Papildu informāciju par saistošo noteikumu un to paskaidrojuma raksta publicēšanu pašvaldības tīmekļvietnē sabiedrības viedokļa noskaidrošanai aicinām skatīt atsevišķajā metodiskajā materiālā.***

**Saistošo noteikumu projekta paskaidrojuma raksta paraugs**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | 1. saistošo noteikumu izdošanas mērķis – ko pašvaldība vēlas sasniegt ar saistošajiem noteikumiem, kādi būs ieguvumi; 2. problēmas raksturojums, kuras risināšanai nepieciešami saistošie noteikumi; 3. pastāvošais tiesiskais regulējums, tā būtības skaidrojums un pastāvošā tiesiskā regulējuma nepilnību raksturojums; 4. ja norādītās problēmas risināšanai nav tiesiskā regulējuma, tad skaidro, kādas sekas rada tiesiskā regulējuma neesamība; 5. ja paredzēta administratīvā atbildība par saistošo noteikumu pārkāpšanu, pamato tās noteikšanas nepieciešamību un tvērumu, iekļaujot vismaz šādu kritēriju izvērtējumu:    1. nodarījuma (problēmsituācijas), par kuru paredz administratīvo atbildību, aktualitāte;    2. nodarījuma attiecināmība uz publiski tiesiskajām attiecībām;    3. nodarījuma bīstamība un sabiedriskais kaitīgums, sekas – pamatots sabiedrības interešu aizskārums;    4. administratīvā akta prioritātes principa ievērošanas iespējas;    5. paredzētā administratīvā pārkāpuma sastāva elementi – darbība vai bezdarbība, par kuru paredzēta administratīvā atbildība;    6. korespondējošās tiesību normas – saistošo noteikumu vienības, par kurās esošā regulējuma neīstenošanu ir noteikta administratīvā atbildība;    7. vai un ar kādiem administratīvā pārkāpuma procesā esošajiem līdzekļiem būs iespējams problēmsituācijas konstatēt un izmeklēt, kā arī pierādīt personas vainu nodarījumā;    8. soda veida un apmēra izvēles pamatojums;    9. administratīvā soda efektivitāte nodarījumu skaita samazināšanā, seku novēršanā, sabiedriskās kārtības nodrošināšanā sabiedrības interesēs;    10. soda piemērotāja – kompetentās iestādes, kura piemēros sodus, – izvēles apsvērumi;    11. saistošo noteikumu izvērtējums citu normatīvo aktu, kas nosaka administratīvo vai kriminālatbildību attiecīgajā jomā, kontekstā; 6. iespējamo alternatīvu, kas neparedz tiesiskā regulējuma izstrādi, raksturojums, to ieviešanas trūkumi un priekšrocības. |
| 1. Fiskālā ietekme uz pašvaldības budžetu | 1. saistošo noteikumu īstenošanas fiskālās ietekmes prognoze uz pašvaldības budžetu, iekļaujot attiecīgus aprēķinus:    1. samazina vai palielina ieņēmumu daļu;    2. samazina vai palielina izdevumu daļu;    3. ietekme uz citām pozīcijām budžeta ieņēmumu vai izdevumu daļā (piemēram, vai, lai īstenotu saistošos noteikumus, jāsamazina finansējums citām pozīcijām); 2. informācija par nepieciešamajiem resursiem sakarā ar jaunu institūciju vai darba vietu veidošanu, esošo institūciju kompetences paplašināšanu, lai nodrošinātu saistošo noteikumu izpildi *(saistībā ar 5., 6. sadaļu)*. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | 1. sociālā ietekme – ietekme uz cilvēku dzīvesveidu, kultūru, labsajūtu, sabiedrību kopumā, kā arī ietekme uz konkrētām sabiedrības grupām, tai skaitā sociālās atstumtības riskam pakļautajām sabiedrības grupām, personu ar invaliditāti vienlīdzīgām iespējām un tiesībām, uz dzimumu līdztiesību; 2. ietekme uz vidi – ar saistošo noteikumu īstenošanu izraisītas tiešas vai netiešas pārmaiņas vidē, kuras ietekmē vai var ietekmēt cilvēku, viņa veselību un drošību, kā arī bioloģisko daudzveidību, augsni, zemes dzīles, ūdeni, gaisu, klimatu, ainavu, kultūras un dabas mantojumu, iespējamā pakļautība avāriju vai katastrofu riskiem un visu minēto jomu mijiedarbība; 3. ietekme uz iedzīvotāju veselību, iekļaujot informāciju par to, vai saistošie noteikumi:    1. ietekmēs (piemēram, uzlabos, atjaunos, pasliktinās) vai neietekmēs cilvēku veselību;    2. nodrošinās vienlīdzīgas tiesības un iespējas veselības jomā;    3. radīs jaunas tiesības vai uzliks jaunus pienākumus veselības jomā; 4. ietekme uz uzņēmējdarbības vidi pašvaldības teritorijā, norādot: 5. vai ar saistošajiem noteikumiem tiks veicinātas uzņēmējdarbības aktivitātes, jaunu uzņēmumu veidošanās un esošo uzņēmumu attīstība un izaugsme, kā arī paaugstināta to konkurētspēja; 6. kuri uzņēmēji ir saistošo noteikumu tiesiskā regulējuma mērķgrupa un vai tiesiskais regulējums radīs mērķgrupai jaunas tiesības, uzliks jaunus pienākumus vai nodrošinās vienlīdzīgas tiesības un iespējas, veicinās tiesību realizēšanu, uzlabos pakalpojumu pieejamību u.c.; 7. ietekme uz konkurenci – iekļauj aktuālās situācijas aprakstu, situāciju un prognozes tirgū (attiecībā uz saistīto pakalpojumu vai preču pieejamību), paredzēto pasākumu atbilstības izvērtējumu brīvai un godīgai konkurencei. |
| 1. Ietekme uz administratīvajām procedūrām un to izmaksām | 1. institūcija, kurā privātpersona var vērsties saistošo noteikumu piemērošanā; 2. galvenie procedūras posmi un privātpersonām veicamās darbības, ko paredz saistošo noteikumu projekts, tai skaitā akcentē, kā piedāvātais regulējums maina līdzšinējo kārtību; 3. paredzētās administratīvo procedūru izmaksas: 4. saimnieciskās darbības veicējiem, 5. fiziskajām personām, 6. nevalstiskā sektora organizācijām, 7. budžeta finansētām institūcijām. |
| 1. Ietekme uz pašvaldības funkcijām un cilvēkresursiem | 1. pašvaldību funkcijas, kuru izpildei tiek izstrādāti šie saistošie noteikumi; 2. pašvaldības cilvēkresursi, kas tiks iesaistīti saistošo noteikumu īstenošanā (tostarp, vai tiks uzlikti jauni pienākumi vai uzdevumi esošajiem darbiniekiem, veidotas jaunas darba vietas u.tml.). |
| 1. Informācija par izpildes nodrošināšanu | 1. saistošo noteikumu izpildē iesaistītās institūcijas, tai skaitā, vai paredzēta jaunu institūciju izveide, esošo likvidācija vai reorganizācija; 2. izpildes nodrošināšanai nepieciešamie resursi un to pamatotība *(nedublējot 2. sadaļā norādīto)*. |
| 1. Prasību un izmaksu samērīgums pret ieguvumiem, ko sniedz mērķa sasniegšana | 1. vai saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai; 2. samērīguma tests: 3. vai pašvaldības izraudzītie līdzekļi ir piemēroti leģitīmā mērķa sasniegšanai; 4. vai nav saudzējošāku līdzekļu leģitīmā mērķa sasniegšanai; 5. vai pašvaldības rīcība ir atbilstoša. |
| 1. Izstrādes gaitā veiktās konsultācijas ar privātpersonām un institūcijām | 1. sabiedrības pārstāvji (tostarp biedrības, nodibinājumi, apvienības u.tml.), ar kuriem notikušas konsultācijas saistošo noteikumu izstrādes procesā; 2. izmantotais sabiedrības līdzdalības veids (lai atspoguļotu, kā pašvaldības ir centusies sasniegt mērķgrupu, kā arī noskaidrot pēc iespējas plašākas sabiedrības viedokli); 3. sabiedrības pārstāvju izteiktie priekšlikumi un iebildumi, norādot, kuri no tiem ņemti vērā; 4. par saistošo noteikumu projektu saņemtie viedokļi pēc saistošo noteikumu projekta publicēšanas sabiedrības viedokļa noskaidrošanai,[[7]](#footnote-7) to apkopojums un izvērtējums (iesniedzēji, vērā ņemtie viedokļi, vērā neņemtie viedokļi, pamatojums); 5. no institūcijām saņemtie viedokļi un atzinumi, to apkopojums un izvērtējums (vērā ņemtie viedokļi, vērā neņemtie viedokļi, pamatojums) – gan tādi, kas saņemti, pamatojoties uz normatīvajos aktos noteiktu pienākumu, gan lūgti pēc pašvaldības iniciatīvas, gan sniegti pēc institūcijas iniciatīvas; 6. informācija par cita veida saziņu un konsultācijām, ja tādas bijušas. |

Sagatavoja:

**Elīna Janova**, Pašvaldību departamenta Pašvaldību pārraudzības nodaļas vecākā eksperte

**Marta Bergmane**, Pašvaldību departamenta direktora vietniece – Pašvaldību darbības tiesiskā nodrošinājuma nodaļas vadītāja

**Dace Balgalve**, Pašvaldību departamenta Pašvaldību darbības tiesiskā nodrošinājuma nodaļas vecākā eksperte

Aktualizēts 14.02.2023.

1. Pašvaldību likuma 46. panta otrā daļa [↑](#footnote-ref-1)
2. Pašvaldību likuma 46. panta trešā daļa [↑](#footnote-ref-2)
3. Pieejams: <https://tap.mk.gov.lv/mk/tap/?pid=40303501> [↑](#footnote-ref-3)
4. Atbilstoši šā likuma 9. panta pirmās daļas 1. punktam ikvienu plānoto atbalsta programmu vai *ad-hoc* atbalsta projektu, kā arī ikvienu plānoto grozījumu esošajās atbalsta programmās vai *ad-hoc* atbalsta projektos, pirms uzsākta to īstenošana, atbalsta sniedzējs iesniedz sākotnējai izvērtēšanai Finanšu ministrijai, izņemot formālus vai administratīvus grozījumus, kas nevar ietekmēt novērtējumu attiecībā uz komercdarbības atbalsta pasākuma saderību ar Eiropas Savienības iekšējo tirgu. [↑](#footnote-ref-4)
5. 10. Nolikumu (arī nolikumu, kas attiecas uz privātajiem ūdeņiem) organizētājs norādītajā secībā saskaņo ar:

   10.1. Zemkopības ministriju;

   10.2. valsts zinātnisko institūtu “Pārtikas drošības, dzīvnieku veselības un vides zinātniskais institūts “BIOR””;

   10.3. Valsts vides dienestu;

   10.4. Dabas aizsardzības pārvaldi, ja ūdeņi atrodas īpaši aizsargājamā dabas teritorijā;

   10.5. attiecīgo pašvaldību, ja organizētājs nav pašvaldība. [↑](#footnote-ref-5)
6. Pašvaldību likuma 46. panta trešā daļa [↑](#footnote-ref-6)
7. Pašvaldību likuma 46. panta trešā daļa [↑](#footnote-ref-7)